Budyska ruina mnišeje cyrkwje a susodna wodarnja matej so po woli města za kulturne wužiwanje přihotować. To wšak saněrowanje wobeju twarjenjow podróši.
Budyšin (CK/SN). Partyje drje w ruinje mnišeje cyrkwje w Budyskim starym měsće tež w přichodźe swjećić njebudu. Ale nócne wodźenja a zarjadowanja za hač do sto ludźi kaž dźiwadło, kino, koncerty abo wiki móžeš sej tam bjeze wšeho předstajić. Město Budyšin chce z ruiny cyrkwje zarjadowansku městnosć wutworić. Wužiwanski koncept drje za to hišće nima, ale při saněrowanju maja so přihotowanske naprawy kaž zastaranje z milinu a wodu kaž tež wotwodźowanje wopłóčkow hnydom sobu wobstarać. „Tele dźěła pozdźišo nachwatać by wjele wjace wudawkow woznamjenjało“, rozłoži nawoda měšćanskeho wysoko- a hłubokotwarskeho zarjada Falko Wendler na zašłym posedźenju měšćanskeje rady. W srjedźnym dworje je na přikład rampa za chorobne stoły předwidźana.
pol_Latn szl_Latn